สวัสดีครับ จากบทที่แล้ว ผมได้พูดถึงเรื่องการตัดผมทรงนักเรียน แล้วก็การซอยผมนะครับ ในบทนี้ผมจะพูดถึงเรื่อง รายละเอียดปลีกย่อยต่าง ๆ เกี่ยวกับการทำผมนะครับ อันดับแรกผมขอพูดถึงเรื่องการไดร์ผมก่อนนะครับ การไดร์ผมก็คือการทำให้ผมแห้งโดยใช้เครื่องเป่าผมนะครับ ผู้หญิงนิยมจะไปไดร์ผมที่ร้าน เพราะว่าเขาทำออกมาได้สวยมากนะครับ ถ้าเกิดไดร์เองที่บ้าน มันอาจจะไม่สวยนะครับ บางคนเป่าไปเป่ามา หัวฟูเป็นสิงโต ถ้าเป็นที่ร้าน ร้านเขาจะมีหวี แล้วก็เครื่องไดร์ผมตัวใหญ่นะครับ มันจะให้ความร้อนที่สูงกว่า แล้วก็ เขาจะใช้หวีในการดึงให้ผมตึงนะครับ และก็เอาไดร์เนี่ยเป่ากดลงไป ผมที่ออกมาก็จะตรงเด๊ะเลยนะครับ ผู้หญิงชอบให้ผมตัวเองตรงนะครับ ก็เลยต้องไปไดร์ผมที่ร้าน ถ้าเกิดทำเองมันอาจจะไม่ตรงมากนะครับ มันอาจจะงอ ๆ อยู่ ราคาค่าไดร์ผมที่ร้านอยู่ที่ประมาณ สี่สิบบาทถึงห้าสิบบาทนะครับ ถ้าเกิดผมยาวมาก ๆ ก็ประมาณเจ็ดสิบถึงแปดสิบบาท บางร้านอาจจะถึงหลักร้อยเลยก็ได้นะครับ แต่ว่าหลักร้อยนี่ถือว่าแพงมากนะครับ ก่อนที่ร้านจะเริ่มไดร์ผมให้ เขาต้องสระผมเราก่อนนะครับ แต่ว่าลูกค้าบางคนสระผมมาจากบ้านแล้ว ก็ไม่ต้องสระซ้ำแล้วนะครับ แค่ไปไดร์ก็พอ บางร้านไม่ได้ไดร์ผมเฉย ๆ นะครับ เขาหนีบผมด้วย เพราะว่าถ้าเกิดเราหนีบผมซ้ำเนี่ย มันก็จะตรงนาน ถ้าเกิดเราไดร์เฉย ๆ เนี่ย มันอาจจะแป๊บเดียวก็คลายแล้วนะครับ แต่ว่าการหนีบผมหรือว่าไดร์ผมบ่อย ๆ จะทำให้ผมแห้งแล้วก็แตกนะครับ มันจะทำให้ผมเสียในระยะยาว แต่ผู้หญิงเขาไม่สนใจนะครับ เขาจะมีครีมหรือว่าซีรัมบำรุงผม เอาไว้จัดการกับเรื่องผมเสีย เมื่อก่อนตอนที่ผม ผมยาว ผมก็ไปไดร์ผมบ่อย ๆ นะครับ เพราะว่าผมเป็นคนหัวฟู ถ้าเกิดไดร์ออกมาแล้ว หัวก็จะตรง แต่ว่าทำนาน ๆ เข้าผมก็เสีย แห้ง แล้วก็น่าเกลียดมากเลยนะครับ เลยต้องตัดผมทิ้งเป็นผมสั้นซะ นอกจากการไดร์ผม หนีบผมแล้ว ก็มีเรื่องของการย้อมสีผมด้วยนะครับ เดี๋ยวนี้การย้อมสีผมเป็นเรื่องที่นิยมกันมากเลยนะครับ ผู้หญิงมักจะชอบย้อมสีผมเป็นสีน้ำตาล หรือว่าสีทองอ่อน ๆ บางคนทำสีผสม น้ำตาลแดงก็มี ทองแดงก็มี น้ำตาลทองก็มี ส่วนใหญ่จะเป็นโทนร้อนนะครับ สีโทนเย็นไม่ค่อยเห็นนะ อย่างเช่น สีฟ้า สีน้ำเงินเนี่ย ไม่มีใครทำกันนะครับ เราสามารถย้อมสีผมเองก็ได้นะครับ แค่ไปซื้อสีมาจากร้านเสริมสวย หรือว่าร้านขายเครื่องสำอาง ข้างในกล่องย้อมสีผมเขาจะมีคู่มือบอกนะครับ วิธีการย้อมสี เราก็แค่อ่านตามคู่มือ แล้วก็ทำตาม แต่ถ้าเกิดว่าใครไม่มั่นใจก็ไปย้อมสีผมที่ร้านก็ได้นะครับ แต่ต้องเสียเงินแพงหน่อย การย้อมสีผมแต่ละครั้ง ก็ประมาณสองร้อยถึงสามร้อยบาทนะครับ บางร้านเจ็ดแปดร้อยก็มี ถ้าอยากให้ถูกหน่อย ก็ซื้อสีไปเองนะครับ ไปให้ช่างเขาทำให้ เขาจะคิดแต่ค่ามือประมาณหนึ่งร้อยบาทนะครับ ต่อไปก็เป็นการทำทรีทเม้นท์ผมนะครับ จะมีการอบไอน้ำ การใช้ครีมบำรุงผม การใช้วิตามินมาช่วยบำรุงผม คนที่ไปทำทรีทเม้นท์ผมส่วนใหญ่ต้องการให้ผมนุ่ม ผมสวย ผมเงางาม หรือบางคนทำสีผมแล้วผมเสีย ก็เลยต้องไปบำรุงผม ค่าอบไอน้ำประมาณร้อยห้าสิบบาทนะครับ อันนี้อย่างถูกนะ บางร้านแพงมาก สองสามร้อยก็มี แต่มันก็ขึ้นอยู่กับเรานะครับ ว่าจะเลือกผลิตภัณฑ์เกรดไหน มันจะมีเกรดแพง เกรดถูก เกรดธรรมดา ถ้าเกรดแพงก็จะดีหน่อย ถ้าเกรดถูกก็ดีธรรมดา ต่อไปผมจะพูดถึงเรื่องการยืดผมนะครับ การยืดผมคือการใช้น้ำยาสารเคมีเพื่อทำให้ผมตรง ลูกค้าส่วนใหญ่จะเป็นลูกค้าผมหยิก หรือว่าผมงอนะครับ บางคนหัวฟู อยากให้ผมตรงก็ต้องไปทำการยืดผม ผมเคยมีประสบการณ์การยืดผมนะครับ คือซื้อน้ำยามายืดเอง ผมซื้อน้ำยามาสามร้อยบาทนะครับ ซึ่งถูกมาก ๆ เป็นของเกรดต่ำ ๆ นะครับ ผมให้พี่ที่รู้จักยืดให้นะครับ เขาอ้างว่าเขายืดเป็น การยืดผมใช้เวลาประมาณสามถึงห้าชั่วโมง กว่าจะเสร็จ ผมนั่งนิ่ง ๆ เฉย ๆ จนรากงอกนะครับ ปวดขาไปหมดเลย ผลลัพธ์ที่ได้ก็คือ ตลกมากเลยนะครับ หัวลีบแบนอย่างกับแผ่นกระดาษ ออกมาแบบอุบาทว์สุด ๆ อะครับ มันเป็นความอัปยศมาก ๆ ในชีวิตผม ผมแทบ เอ่อ..อยากจะ เอ่อ.. ซุกแผ่นดินหนีไปเลย คือพี่ที่เขายืดผมให้เนี่ย เขาทำไม่เป็นนะครับ เขาทำมั่ว ๆ แล้วก็เอาน้ำยาไปใส่ตรงโคนผมอะ โคนผมก็เลยหักหมดเลย ผมเลยลีบแบนหมด ออกมาเลยอุบาทว์มาก ถ้าใครไม่อยากเจอแบบผม ผมแนะนำให้ไปทำที่ร้านนะครับ ร้านจะมีขั้นตอนการทำที่ถูกต้อง แต่ว่าค่ายืดผมแพงมากเลยนะครับ ประมาณหนึ่งพัน ถึง สองพันบาท ผมที่ยืด จะอยู่ได้ประมาณหกเดือนถึงหนึ่งปี แต่ผมว่ามันอยู่ได้แค่สามเดือนเองนะครับ ต่อไปเป็นเรื่องการลอนผมนะครับ การลอนผมคือการ เอ่อ..ทำให้ผมงอ ๆ นะครับ ผมจะลอนเป็นวงกลมงอ ๆ เหมือนกับคนผมหยิกนะครับ เดี๋ยวนี้การลอนผมเป็นที่นิยมกันมากเลยนะครับ เพราะว่าดาราไทยส่วนใหญ่นิยมลอนผมกัน คนก็เลยตามกระแส ทำตามกันทั้งประเทศ ราคาค่าลอนผมกับไดร์ผมพอ ๆ กันเลยนะครับ ประมาณเจ็ดสิบ แปดสิบบาท เดี๋ยวนี้คนผมหยิกชอบทำผมตรง แต่ว่าคนผมตรงชอบลอนผมให้งอ แปลกดีนะครับ